A Tanács 57/2004/EK rendelete
(2003. október 27.)
az Orosz Föderációból származó egyes acéltermékek behozatalára vonatkozó korlátozásokról szóló 2002/602/ESZAK bizottsági határozat módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerzõdésre, és különösen annak 133. cikkére,
tekintettel a Bizottság javaslatára,
mivel:
(1) Az egyrészről az Európai Közösségek és azok tagállamai, másrészről az Orosz Föderáció közötti partnerség létrehozásáról szóló partnerségi és együttműködési megállapodás [1] 1997. december 1-jén hatályba lépett.
(2) A partnerségi és együttműködési megállapodás 21. cikke előírja, hogy az Európai Szén- és Acélközösséget (a továbbiakban: ESZAK) létrehozó szerződés hatálya alá tartozó termékek kereskedelmére a III. cím rendelkezései - annak 15. cikke kivételével -, illetve egy majdani megállapodás rendelkezései az irányadóak.
(3) Az ESZAK és az Orosz Föderáció kormánya 2002. július 9-én megkötötte az egyes acéltermékek kereskedelméről szóló megállapodást [2], amelyet az ESZAK nevében a 2002/603/ESZAK bizottsági határozattal [3] hagytak jóvá.
(4) Az ESZAK-Szerződés 2002. július 23-án lejárt. A szerződő felek az egyes acéltermékek kereskedelméről szóló megállapodás 10. cikkének (2) bekezdése alapján megállapodtak abban, hogy az ESZAK-Szerződés lejártát követően is fenntartják a megállapodásból származó jogokat és kötelezettségeket.
(5) Az Orosz Föderáció kormánya a megállapodás 3. cikkének (3) bekezdésével összhangban kérelmezte a 2002. év során a keretmennyiségekből fel nem használt bizonyos mennyiségek átvitelét; az egyes termékcsoportokra vonatkozóan engedélyezett átvitel a következő: az SA1 csoportra vonatkozóan 2186980 kg, az SA1a csoportra vonatkozóan 10802830 kg, az SA2 csoportra vonatkozóan 4200000 kg, az SA3 csoportra vonatkozóan 2505046 kg, az SA4 csoportra vonatkozóan 0, az SB1csoportra vonatkozóan 272850 kg, az SB2 csoportra vonatkozóan 4200000 kg és az SB3 csoportra vonatkozóan 11550000 kg.
(6) Az Orosz Föderáció kormánya a megállapodás 3. cikkének (4) bekezdésével összhangban kérelmezte, hogy az SB2 termékcsoportból 4000 tonnát és az SB3 termékcsoportból 6000 tonnát csoportosítsanak át az SA1a termékcsoportba.
(7) A felek konzultációkat folytattak a fent említett megállapodás 2. számú kölcsönösen elfogadott jegyzőkönyvének értelmében, és arra a következtetésre jutottak, hogy a megállapodás tárgyi hatályát ki kell terjeszteni az SA5 és az SA6 termékcsoportra; a kiterjesztés az előző megállapodást módosító, új megállapodás tárgyát képezi.
(8) A Közösség jóváhagyta az új megállapodás megkötését, amely aláírásának napján lépett hatályba [4].
(9) Az átvitel, illetve az átcsoportosítás iránti kérelem, valamint az új megállapodás figyelembevétele érdekében az Orosz Föderációból származó egyes acéltermékek behozatalára vonatkozó korlátozásokról szóló 2002/602/ESZAK bizottsági határozatot [5] ennek megfelelően módosítani kell,
ELFOGADTA EZT A RENDELETET:
1. cikk
A 2002/602/ESZAK határozat a következőképpen módosul:
(1) Az I. melléklet helyébe e rendelet I. mellékletének szövege lép.
(2) A IV. melléklet helyébe e rendelet II. mellékletének szövege lép.
2. cikk
Az SA5 és az SA6 termékcsoportba tartozó és az e rendelet hatálybalépésének napja előtt kiadott felügyeleti okmánnyal [6] kísért áruk Közösségbe történő behozatalához nincs szükség a 2002/602/ESZAK bizottsági határozatban, nevezetesen annak 2. cikkében említett behozatali engedélyre.
3. cikk
Az I. mellékletben meghatározott, az SA5 és az SA6 termékcsoportba tartozó, az Orosz Föderációból zármazó és 2003. január 1-jétől a Közösségbe behozott termékeket a II. mellékletben a 2003. évre megállapított megfelelő keretmennyiségek keretében kell elszámolni.
4. cikk
Ez a rendelet az Európai Unió Hivatalos Lapjában való kihirdetését követő 10. napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 2003. október 27-én.